Ainakin 6 500 ihmistä on jo tapettu huumeiden vastaisessa sodassa Filippiineillä.

Poliisi joutuu operaatiossa sivuun korruption vuoksi.

Ihmisoikeusjärjestöt kritisoivat ihmisten systemaattista tappamista Filippiineillä.

Filippiinien presidentti Rodrigo Duterte ilmoitti torstaina, että maan armeija ottaa pääroolin sodassa huumeita vastaan. Duterte uhkaa tappaa lisää huumeriippuvaisia ja huumekauppiaita.

- Otan AFP:n (Filippiinien asevoimat) mukaan ja nostan huumeasian kansalliseksi turvallisuusuhkaksi, jotta voin pyytää koko armeijaa apuun, Duterte sanoi Davaossa ja lupasi tappaa lisää " paskiaisiksi " kutsumiaan huumeidenkäyttäjiä.

Noin 6 500-7 500 ihmistä on jo tapettu Duterten seitsemän kuukautta kestäneen huumesodan aikana. Näistä 2 500 on ammuttu poliisioperaatioissa, loput kuolemat ovat selittämättä.

Ihmisoikeusjärjestöt ja kansainvälinen yhteisö ovat kritisoineet voimakkaasti Filippiinien tappamisia, joita voidaan pitää rikoksina ihmisyyttä vastaan. Duterte on antanut viranomaisille oikeuden tappaa huumerikoksista epäiltyjä pidätystilanteessa, siis ilman poliisikuulusteluja, oikeudenkäyntiä tai tuomiota.

Duterte myönsi tällä viikolla, että poliisi, joka on johtanut operaatiota tähän saakka, on " läpeensä korruptoitunut " . Siksi hän vaihtaa tappokoneistonsa nyt armeijaan.

Poliisi siepannut ja ryöstänyt ihmisiä

Poliisi on jäänyt viime aikoina kiinni ihmisten murhaamisesta, sieppaamisesta, kiristämisestä ja ryöstämisestä - ja huumeiden vastaista sotaa on käytetty tekosyynä laittomuuksiin. Julkisuutta sai erityisesti tapaus, jossa huumepoliisit sieppasivat eteläkorealaisen liikemiehen ja murhasivat hänet kansallisen poliisin päämajassa.

Amnesty International syytti keskiviikkona Filippiinien poliisia systemaattisista ihmisoikeusloukkauksista. Ihmisiä on huumesodan puitteissa ammuttu, todisteita väärennetty, palkkamurhaajille maksettu ihmisten tappamisesta, ja tapetuilta on varastettu omaisuutta. Nuorimmat poliisin surmaamista ovat olleet vain 8-vuotiaita lapsia.

- Poliisi käyttäytyy kuin rikollinen alamaailma, jota vastaan sen tulisi toimeenpanna lakia, Amnesty totesi raportissaan.

Duterte ei kuitenkaan pyytele anteeksi tai peräänny huumeiden vastaisessa sodassaan - ei vaikka hän saattaa vielä joutua kansainväliseen rikostuomioistuimeen (ICC) vastaamaan rikoksista ihmisyyttä vastaan.

- Minä tapan lisää. Jos vain pääsen sillä eroon huumeista, Duterte sanoi.

Lähteet: AFP, Reuters